  Майя Бывальцева Росси кивалтэтлэн тӧроезлэн воштӥсез Дмитрий Рогозин Удмуртиын Калашниковлэсь юбилейзэ пусйыны дасяськон комитетэн кивалтоз. 11-тӥ оштолэзе со сярысь ивортэ элькун тӧролэн но кивалтэтлэн пресс-службазы. Удмуртилэн кивалтӥсез Александр Соловьёв кивалтэтлэн тӧроезлэн воштӥсеныз пумиськылӥз 7-тӥ оштолэзе Москваын. «Дмитрий Олеговичен пумиськыку мон вуоно юбилей сярысь верай, ми малпамъя, со Росси инлыкен ортчыны кулэ. Возьматӥ праздникез пусъёнъя но солы дасяськонъя валтӥсь ужрадъёсын нырысь-валысь чакланъёсты, куд-огез соос пӧлысь туэ быдэстэмын луозы ни. Вазиськи солы Оргкомитетэн кивалтыны курыса, со соглаш луиз», — вераз Соловьёв. Радъясь комитетлэн кенешонэз Удмуртиын матысь дыре ортчоз. Тодэ вайытом, Михаил Калашниковлэсь юбилейзэ Россиын пусъёзы 2019-тӥ арын шуркынмонэ. Азьвылгес, 2016-тӥ арын тулыспалэ, Калашниковлы сӥзем бадӟым ужрадъёс ортчытон пумысен Удмуртилэн тӧроезлэн ӵектонэзлы дурбасьтӥз азьмурт Владимир Путин. Тегъёс: Ижкар Москва МихаилКалашников АлександрСоловьёв юбилей ДмитрийРогозин  